Урачыстасць працягнулася канцэртам-прэзентацыяй, падчас якога гледачы маглі пазнаёміцца з усімі ўдзельнікамі фестывалю — самымі яркімі харавымі калектывамі з усіх абласцей нашай краіны. З чым можна параўнаць канцэрт і песні, якія гучалі ў гэты вечар над гладдзю возера? Ды хіба з феерверкам музычных фарбаў, як трапна выказаліся вядучыя. Ну а вішанькай на торце стала выступленне заслужанага калектыву Беларусі, вакальнага ансамбля “Чысты голас”, які сваім майстэрствам і моцнай падачай прымусіў спяваць усіх гледачоў у паўзмроку глядзельнай залы амфітэатра і беларускія песні, і цыганскія, і нават італьянскія…